Terrorismens sorte boks
Den tyske 68-generation har i film og bøger været tilbøjelig til at stille sig sympatisk an over for terrorismens topfigurer. Den nye tyske film ”Schattenwelt” tematiserer for en gang skyld emnet set fra et offers synspunkt. Men hvad er sandheden om den tyske terrorisme?
Af Mikael Busch
Berlin. Storfilmen ”Der Baader Meinhof Komplex” er et godt sted at starte for unge mennesker, der gerne vil vide, hvordan terrorismen i Tyskland udviklede sig fra sommeren 1967, hvor den skandaløse nedskydning af studenten Benno Ohnesorg under Shahen af Persiens besøg i Berlin bidrog til at radikalisere i forvejen militante studentermiljøer, og efteråret 1977, hvor RAF-terroristerne led deres afgørende militære nederlag. Nuvel, det viser sig, at Ohnesorgs banemand, Karl-Heinz Kurras, var medarbejder hos Stasi, men inden historien evt. skal skrives om, skal der nok lige spises brød til. Foreløbig tyder nemlig intet på, at Kurras ligefrem havde fået i opdrag at likvidere Ohnesorg med henblik på at destabilisere situationen i Forbundsrepublikken. Kurras var mest kendt – også af Stasi – som en afsporet Waffennarr. Under alle omstændigheder er ”Der Baader Meinhof Komplex” velresearchet, velspillet og ganske seværdig. Især imponerer rekonstruktionerne af diverse spektakulære masseoptrin. F.eks. den karismatiske Rudi Dutschkes tale i det store auditorium på Berlins Tekniske Universitet i februar 1968, hvor hele den kogende sal ender med at skandere tidens løsen: ”Ho, Ho Ho Chi Minh!”. Eller genskabelsen af forløbet uden for Deutsche Oper, som lige fra starten slår det overordnede tema an: dette er en ekstremt voldelig affære. Inde i selve operaen diverteres Shahen og fruen med ”Tryllefløjten”. Filmen forekommer at være velafbalanceret: den er på ingen måde et forsvar for terroristerne, men viser dog Ulrike Meinhof som et sammensat menneske med samvittighed. 
Alligevel gav filmen anledning til en voldsom debat i Tyskland. For her blev historien jo igen præsenteret fra terroristerne vinkel. Ikke ofrenes. Ulrike Meinhofs datter, Bettina Röhl, tilintetgjorde filmen i et interview i denne avis for to år siden, længe inden den var færdigproduceret, idet hun samtidig langede ud efter 68-generationen i almindelighed: ”Historien er netop ikke bearbejdet og heller ikke forstået, hvilket især skyldes, at 68erne har monopol på hele tiden at præsentere bevægelsen som ny. Dette gælder også den nu truende Eichinger-film om RAF, hvortil der igen eksklusivt er indkøbt terrorister. Gudskelov har man ikke overladt det til gamle nazister at filmatisere nazisterne, hvis jeg må udtrykke det så provokerende.” Eine grausame Salbe mod det gamle 68-makkerpar Eichinger og Edel, men Bettina Röhl har jo ret i, at det foreløbig i væsentlig grad har været den generation, hvorfra terrorismen i sin tid udgik, 68-generationen, der har fortalt historien.  
At 68-generationens filmskabere har haft en tilbøjelighed til at tage udgangspunkt i gerningsmændene m/k (især K) i stedet for ofrene er ikke nogen ny historie. Ikke fordi der ikke kan laves film om ofrene – vi vender tilbage til et aktuelt eksempel – men offerhistorier har nok i reglen ikke det samme filmiske potentiale som historier om terroristerne. Men samtidig har generationen stillet sig sympatisk an over for terrorismens topfigurer. Det er det, der har stødt an. Volker Schlöndorf leverer f.eks. i sin terrorismefilm ”Stilheden efter skuddene” (2000) et decideret partsindlæg for den fiktive terrorist, Rita Vogt, som hele vejen igennem – lige til den sørgelige ende, da hun nedskydes på flugt på sin motorcykel – har været drevet af ædle motiver. Og i terrorismeklassikeren ”Die bleierne Zeit” (1981) er det instruktøren Margarethe von Trotta magtpåliggende, at vi forstår, hvordan to fiktive tyske søstre – tydeligvis modelleret over søstrene Gudrun og Christiane Ensslin - kunne udvikle sig i helt forskellige retninger. Den ene søster, Juliane, udvikler sig fra rebelsk teenager til ansvarlig samfundsborger, hvilket jo er en ikke helt ukendt udviklingshistorie. Marianne derimod – den fiktive udgave af Gudrun Ensslin – var som barn fars artige pige, der øvede sig flittigt på celloen (Ensslin spillede violin), men som voksen hopper hun ud over afgrunden som deltager i den væbnede kamp. Selvfølgelig kan ingen kunstnerisk fremstilling aldeles hvidvaske en koldblodig og kynisk terrorist som Gudrun Ensslin, men at der er noget stort på spil for præstedatteren fra Schwaben fremgår også af ”Der Baader Meinhof Komplex”: da den unge journalist, Stefan Aust, interviewer Gudruns Ensslins far efter at hun har stukket ild til et varehus i Frankfurt, forsøger pastoren at gøre rede for datterens motiver: ”For mig er det overraskende, at Gudrun, som altid har været meget rationel og velovervejet, gennem sin handling næsten har oplevet en tilstand af euforisk selvrealisering – (tænkepause) - en ganske hellig selvrealisering.” Et ganske tankevækkende ordvalg.
Ligesom 68-veteranerne i den tyske filmverden betragter også generationsfællerne i det litterære kredsløb RAF-terroristerne med et (u)forholdsmæssigt mildt blik. Bernhard Schlink, manden bag romanforlægget til filmen ”The Reader”, fortæller i sin seneste roman, ”Das Wochenende” (”Weekenden”, 2008), historien om terroristen Jörg, der under stor mediebevågenhed benådes efter at have siddet i fængsel i mere end 20 år. Man tænke selvfølgelig på Christian Klar. Jörg har slået flere mennesker ihjel, men er tilsyneladende ikke blevet klogere. Det er hans gamle venner - journalisten, advokaten, gymnasielæreren, biskoppen osv – derimod, skal det vise sig. Jörgs søster inviterer nemlig nu alle de gamle venner samt sin elskede bror på et weekendophold på landet. Her - i den brandenburgske natur - gennemspiller de gamle venner en slags tysk version af ”The Big Chill” (”Gensyn med vennerne”, 1983). Selvom de alle har bevæget sig langt væk fra deres ungdoms revolutionsromantiske forestillinger - i retning af en nutidig tilværelse som typiske repræsentanter for det skikkelige grå guld - fornemmes en vis veneration for Jörg, som i modsætning til dem selv drog konsekvensen af deres ungdoms idealisme. Terroristens ofre spiller ikke nogen nævneværdig rolle. 
Den østtyske 68-er Christoph Hein leverer i romanen ”In seiner frühen Kindheit ein Garten” (2005, oversat til dansk på Gyldendal: ”I hans tidlige barndom en have”) sin version af den historie, der blandt RAF-kendere går under betegnelsen ”katastrofen i Bad Kleinen.” Da det tyske antiterrorkorps GSG9 i juni 1993 skulle pågribe de ledende skikkelser i RAF’s 3. generation, Wolfgang Grams og Birgit Hogefeld, på banegården i den lille by Bad Kleinen i Mecklenburg, gik det ikke efter planen. Både Grams og GSG9-funktionæren Michael Newrzella døde under aldrig helt opklarede omstændigheder. Ifølge den officielle version begik Grams selvmord efter at have skudt Newrzella, men dette betvivler Hein i sin roman. Han leger tværtimod med tanken om at der var noget at komme efter hos myndighederne. Christoph Hein blev - selvfølgelig – straks beskyldt for at være terrorismesympatisør, men interessant er det da, at en østtysker for en gang skyld kunne stille sig kritisk an over for et vesttysk anliggende. Ikke omvendt.
Nu er der imidlertid omsider kommet en film om den tyske terrorisme, som ser på tingene ud fra en offersynsvinkel. ”Schattenwelt” (”Skyggeverden”) burde have potentiale til at finde nåde for selv Bettina Röhls strenge blik: jf. ”Nu bør nogle uafhængige, unge kræfter omsider snart give sig i kast med emnet.” (fra samme interview). Ikke fordi instruktøren Connie Walthers er så ung, så det gør noget - hun er årgang 1962 ligesom Bettina Röhl selv – men formentlig fordi Walthers ikke selv tilhører 68-generationen, er hendes film kemisk renset for de ellers for genren gængse flashbacks med nostalgisk 68-kolorit. Der er snarere mindelser om det kuldslåede univers, Krzysztof Kieślowskis Dekalog udspillede sig i, især ”Kunsten at dræbe” (1988). Filmens udgangspunkt har dog en slående lighed med Bernhard Schlinks ”Wochenende”. Volker Widmer (Ulrich Noethen), en ledende skikkelse fra RAF’s anden generation, bliver løsladt efter 22 års fængsel. Heller ikke han er blevet klogere. Men i modsætning til hos Schlink suppleres ex-terroristen i ”Schattenwelt” ikke med velmenende og reflekterende generationsfæller, men derimod af et yngre offer. Valerie (Franziska Petri) var som otteårig vidne til, at hendes far blev myrdet af RAF. Det var ikke ham, de gik efter, men han gik til sammen med den prominente bankdirektør, han var gartner for. 
Nu vil den traumatiserede Valerie omsider vide, hvem der affyrede de dødbringende skud. Derfor flytter hun ind i en lejlighed i et anonymt boligkompleks i udkanten af Freiburg. I lejligheden ved siden af er Widmer nemlig flyttet ind efter løsladelsen. Her lever og interagerer offer og gerningsmand nu i en slags skyggeverden, hvor det aldrig bliver helt klart, hvem der kan hænges op på det gamle drab. 
Valerie-figurens stræben efter vished er elementært menneskelig og langtfra noget ukendt fænomen i ”RAF-komplekset”. F.eks. har Michael Buback, søn af Generalbundesanwalt Siegfried Buback, udfoldet store bestræbelser for at nå frem til et entydigt svar på, hvilken RAF-terrorist, der affyrede de dræbende skud mod hans far i april 1977. Ironisk nok er ex-terroristen Peter-Jürgen Boock medforfatter til drejebogen til ”Schattenwelt”. Netop Boock har ry for at have et taktisk betinget forhold til sandheden – også i Bubacks sag.
Instruktøren Connie Walther har tidligere har gjort sig bemærket med det kontroversielle, men autentisk baserede Stasi-drama ”12 heiβt: Ich liebe dich” (2007) – om et kærlighedsforhold mellem en Stasi-officer og hans offer. Hvis der kan tales om ”terrorismefilmen” som en særlig genre, yder ”Schattenwelt” bestemt sit bidrag til at berige den. En premiere i danske biografer ville være velkommen.
Den foreløbig mest perspektivrige og samtidig mest afbalancerede fremstilling af den tyske terrorisme finder man efter undertegnedes opfattelse dog stadig i dokumentarfilmen ”Black Box BRD” (2001). Også manden bag denne film, Andres Veiel (f. 1959), er for ung til for alvor at have personlige aktier i den meget radikale tyske udgave af ungdomsoprøret, der siden førte til den egentlige terrorisme. Veiel demonstrerer imidlertid i sin film, at empati og en grundlæggende fornemmelse for emnets kompleksitet intet har med alder at gøre. Gennem en skildring af to tyske skæbner – Alfred Herrhausen, bestyrelsesformanden for Deutsche Bank, der blev myrdet i november 1989, og hans formodede banemand, Wolfgang Grams, den ledende skikkelse i den mystiske såkaldt 3. generation af RAF – lykkes det Andres Veiel at fortælle et stykke nyere tysk historie på en usædvanlig fængslende måde. Ved at tale med venner, bekendte og kolleger til de to mænd – desværre ikke Birgit Hogefeld; Grams’ gamle kæreste og sidste tilbageværende RAF-fange ønskede ikke at medvirke - når Veiel frem til et par overraskende lighedspunkter mellem de to hovedfigurer. Nok var Herrhausen en hård hund, men han var også parat til at eftergive ulandenes gæld. Idealismen havde de to tyskere til fælles. Både Grams, der engang var en følsom ung musikalsk mand med absolut gehør, og Alfred Herrhausen, der engang var elev på en nazistisk eliteskole, lagde væk på, at der skal være overensstemmelse mellem ord og handling. Veiels fortælling er yderst loyal over for dem begge.
Titlen ”Black Box BRD” kan måske umiddelbart forekomme lidt tung at danse med, men ved nærmere eftertanke er den nærmest genial. Dels hentyder den konkret til Deutsche Banks sortglinsende, æskelignende skyskraber tvillingetårne i Frankfurt am Main, som en indledende luftoptagelse i supertotal dvæler længe ved. Dette er Mainhattan. Dette er kapitalismens højborg. Men samtidig indeholder filmen et hemmeligt budskab om Tyskland, som betragteren selv må finde frem til. Instruktøren fortæller ikke, hvad vi skal mene. 
